Handhægt smáforrit fyrir sjómenn til að reikna ísþörf Eins og margir vita sem stunda sjóinn þá bjó Matís til sérstakt smáforrit ( app ) fyrir snjallsíma og spjaldtölvur sem gerir sjómönnum auðvelt að reikna út ísþörf vegna afla . Forritið var kynnt á Sjávarútvegsráðstefnunni haustið 2013 . Forritið var í fyrstu eingöngu aðgengilegt fyrir snjallsíma með Android stýrikerfi en nú hefur Windows stýrikerfið bæst í hópinn . Von er á ÍsAppi Matís fyrir snjallsíma frá Apple ( iPhone ) á allra næstu vikum . ÍsAppið eða smáforritið er hentugt og auðvelt í notkun og nýtist sjómönnum til að reikna út hversu mikil ísþörfin er fyrir þann afla sem veiddur er . Í forritinu er tekið tillit til aðstæðna eins og sjávarhita , lofthita og dagafjölda á sjó og leiðbeiningar varðandi kíló magn af ís gefnar út og auk þess í fjölda skófla og fjölda fata . „ Nú hefur aldrei verið auðveldara að finna út hversu mikið af ís þarf til að fara sem best með okkar dýrmæta hráefni , “ segir í tilkynningu frá Matís .